《己卯岁除夜大醉》
宋代·释德洪

昔闻安期生，以术干项羽。羽无人君量，佯狂辄遁去。

又闻鲁仲连，舌有济世具。人君欲禄之，高视笑不语。

吁古列仙人，万事不干虑。乃肯入世纷，岂非以民故。

翩翩遥增击，悠然知事误。道合人所难，一律无今古。

我生饱忧患，晚有二子慕。肮脏刺世眼，甚宜著闲处。

一篇引一杯，举杯揖黎母。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。